Kommer oor Lloyd voor Franse Ope | Netwerk24
Deur Johann de Jager 26 September 2020 09:02
Lloyd Harris het sy heup beseer in 'n opwarmingstoernooi vir die Franse Ope. Foto: Getty Images
Hy het dié versoek gerig nadat hy Vrydag 'n heupbesering in sy Challenger-halfeindstryd teen Italië se Lorenzo Musetti in Forli, Italië, opgedoen het.
Die Italiaanse tiener was goed op pad om te wen toe Harris die wedstryd weens sy besering prysgegee het.
Die 18-jarige Musetti was in daardie stadium met 4-6, 6-0, 4-1 voor.
Harris se afrigter, Anthony Harris, het ná die wedstryd bevestig hy is beseer.
"Ons is nie seker hoe ernstig dit is nie. Hy het iets in sy heup verrek en ons gaan nou daarna laat kyk," het die breier kort ná die wedstryd gesê.
Harris, 95ste op die wêreldranglys, is veronderstel om Sondag in die eerste ronde van die Franse Ope by Roland Garros teen Alexei Popyrin (108ste) van Australië te speel.
Sy afrigter sê dié wedstryd gaan waarskynlik nou eers Maandag wees.
Harris het hul vorige wedstryd verlede jaar in Miami op 'n hardebaan gewen.
Die spelers verdien bykans R1,2 miljoen (€60 000) om in die eerste ronde van die Franse Ope te speel.
Musetti speel intussen nou in die eindstryd van die Challenger-toernooi in Forli teen Brasilië se Thiago Monteiro.
Musetti het verlede week in die Italiaanse Ope as promotorskeuse in die kwalifiseringstoernooi gespeel en toe later in die hooftrekking vir Stan Wawrinka en Kei Nishikori geskok. Hy het ná die toernooi van 249ste tot 180ste op die ranglys geklim.
Die tiener het vandeesweek in Forli ook met die eerste gekeurde Frances Tiafoe van Amerika en die ervare Andreas Seppi afgereken.